Γνωμοδότηση της Οικονομικής και Κοινωνικής Επιτροπής για τις «Προτάσεις της Επιτροπής για τον καθορισμό των τιμών των γεωργικών προϊόντων (1998-1999)» () (98/C 214/17)

Στις 19 Φεβρουαρίου 1998, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για τις ανωτέρω προτάσεις.

Το τμήμα γεωργίας και αλιείας στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 2 Απριλίου 1998 (Εισηγητής: ο κ. Barato Triguero).

Κατά τη διάρκεια της 354ης συνόδου ολομέλειας που πραγματοποιήθηκε στις 29 και 30 Απριλίου 1998 (συνεδρίαση της 29ης Απριλίου), η Οικονομική και Κοινωνική Επιτροπή υιοθέτησε με 106 ψήφους υπέρ, 2 ψήφους κατά και 14 αποχές την ακόλουθη γνωμοδότηση.

1. Παρουσίαση της πρότασης της Επιτροπής

1.1. Η κατάσταση της παραγωγής και της γεωργίας το 1997

1.1.1. Η πρόταση της Επιτροπής προβαίνει στην ακόλουθη συνοπτική παρουσίαση της κατάστασης της παραγωγής και της γεωργικής οικονομίας κατά το 1997:

- η οικονομική κατάσταση της γεωργίας κατά το 1997 υπήρξε πολύ περισσότερο ισορροπημένη από ότι το 1996 7

- παρά την σοβαρή κρίση που διήλθε ο τομέας χοιρείου κρέατος λόγω της εμφάνισης της ασθένειας της κλασσικής πανώλης των χοίρων η κατάσταση της αγοράς υπήρξε γενικά θετική για την πλειοψηφία των παραγωγών της ΕΕ 7

- η γεωργική χρονιά υπήρξε επίσης γενικά ικανοποιητική ως προς την παραγωγή ελαιούχων σπόρων, ζάχαρης από ζαχαρότευτλα και πουλερικών 7

- οι κλιματολογικές συνθήκες υπήρξαν λιγότερο ευνοϊκές από ότι κατά την προηγούμενη περίοδο αν και λιγότερο δυσμενείς από ότι αναμενόταν 7

- εκτός από τις περιπτώσεις της Ιρλανδίας και του Ηνωμένου Βασιλείου (τα νομίσματα των οποίων ανατιμήθηκαν σημαντικά κατά το 1997) η μεταβολή των γεωργικών ισοτιμιών κατά το 1997 ήταν ελάχιστη 7

- η παραγωγή σιτηρών ανήλθε σε 202 εκατομμύρια τόνους, δηλαδή υπήρξε ελαφρώς χαμηλότερη από εκείνη του 1996, ενώ οι καλλιεργούμενες εκτάσεις αυξήθηκαν κατά 2 % κυρίως λόγω του χαμηλότερου ποσοστού παύσης της καλλιέργειας (από 10 % σε 5 %) 7

- η παραγωγή ελαιούχων σπόρων προσέγγισε το πρωτοφανές επίπεδο των 14,7 εκατομμυρίων τόνων 7

- τα πρωτεϊνούχα προϊόντα σημείωσαν αύξηση κατά 20 % 7

- η παραγωγή ζάχαρης επίσης έφθασε στο πρωτοφανές επίπεδο των 17 εκατομμυρίων τόνων 7

- η παραγωγή ελαιολάδου έφθασε στο πρωτοφανές επίπεδο των 1 859 400 τόνων γεγονός που είχε ως αποτέλεσμα τη συνεχή μείωση των τιμών 7

- η παραγωγή οίνου μειώθηκε κατά 5 % λόγω κυρίως της μείωσης της παραγωγής στην Ιταλία και στην Ισπανία. Πρέπει όμως να υπογραμμισθεί ότι η ποιότητα ήταν εξαιρετική 7

- η παραγωγή γάλακτος κατά το 1997 αναμένεται να φθάσει πρακτικά στο ίδιο επίπεδο με το 1996 (121 εκατ. τόνοι), ενώ οι τιμές παραμένουν σταθερές 7

- η παραγωγή βοείου κρέατος παρέμεινε σταθερή (7 950 εκατ. τόνοι), ενώ οι εξαγωγές συνέβαλαν στην ανάκαμψη των τιμών της αγοράς μετά την πτώση που είχε σημειωθεί 7

- η παραγωγή χοιρείου κρέατος επηρεάσθηκε δραματικά από την εμφάνιση της κλασσικής πανώλης των χοίρων στην Ολλανδία και στην Ισπανία, όπως άλλωστε και οι τιμές 7

- η παραγωγή πουλερικών αυξήθηκε κατά 3,4 % σε σχέση με το 1996 7

- τέλος, η παραγωγή πρόβειου και αιγείου κρέατος σημείωσε ελαφρά αύξηση.

1.1.2. Οι τιμές παραγωγής μειώθηκαν κατά 3,4 %, σε πραγματικούς όρους, ιδιαίτερα όσον αφορά τα φυτικά προϊόντα (5,3 %), λόγω κυρίως της σημαντικής πτώσης της τιμής του ελαιολάδου (36 %) και των σιτηρών (8,9 %). Οι τιμές των ζωικών προϊόντων μειώθηκαν κατά 3,1 %.

1.1.3. Σύμφωνα με τα στοιχεία της Επιτροπής το γεωργικό εισόδημα κατά το 1997 μειώθηκε κατά 3,1 %. Θα πρέπει να τονισθεί ότι η εν λόγω μείωση του γεωργικού εισοδήματος στο σύνολο της ΕΕ υποκρύπτει σημαντικές διαφορές μεταξύ των κρατών μελών και των τομέων παραγωγής.

1.2. Δημοσιονομικό πλαίσιο

1.2.1. Οι πιστώσεις του προϋπολογισμού του 1998 για το ΕΓΤΠΕ - Τμήμα Εγγυήσεων καθορίσθηκαν σε 40 596 εκατομμύρια Ecu, χαμηλότερα από το επίπεδο του 1997 (40 805 εκατ. Ecu). Η γραμμή του προϋπολογισμού για το 1998 προβλέπει πιστώσεις ύψους 43 263 εκατ. Ecu, δηλαδή υφίσταται περιθώριο που ανέρχεται σε 2 667 Ecu.

1.3. Η πρόταση της Επιτροπής

1.3.1. Η πρόταση της Επιτροπής επαναλαμβάνει τις προτάσεις της προηγούμενης περιόδου, με τις ακόλουθες διαφορές:

- αροτριαίες καλλιέργειες: στο πλαίσιο των βασικών εκτάσεων ανά περιφέρεια η Επιτροπή επιτρέπει στα κράτη μέλη να καθορίσουν ως ημερομηνία λήξης της προθεσμίας για την ενημέρωση των παραγωγών την 15η Σεπτεμβρίου αντί της 15ης Μαΐου 7

- ρύζι: συμπληρώνοντας τη μεταρρύθμιση της ΚΟΑ του εν λόγω τομέα η Επιτροπή προτείνει τον καθορισμό της τιμής παρέμβασης αναποφλοίωτου ρυζιού για τις περιόδους εμπορίας 1998/1999 σε 315,5 Ecu ανά τόνο, τιμή κατώτερη κατά 5,3 % από την τιμή της προηγούμενης περιόδου. Εντούτοις οι μηνιαίες προσαυξήσεις διατηρούνται στο επίπεδο των 2 Ecu ανά τόνο 7

- ζάχαρη: τα πλέον πρόσφατα διαθέσιμα στατιστικά στοιχεία δείχνουν ότι η Ιταλία δεν είναι ελλειμματική περιοχή και, κατά συνέπεια, δεν προτείνεται παράγωγη τιμή παρέμβασης για τη λευκή ζάχαρη 7

- κλωστικό λίνος: εν αναμονή της απόφασης του Συμβουλίου για την τροποποίηση της ΚΟΑ η Επιτροπή προτείνει τη χορήγηση της ίδιας ενίσχυσης ανά εκτάριο 7

- κάνναβη: προτείνεται μείωση του επιπέδου της ενίσχυσης ανά εκτάριο λόγω της αύξησης των καλλιεργούμενων εκτάσεων 7

- ελαιόλαδο: η Επιτροπή επεξεργάζεται τη μεταρρύθμιση του τομέα, ανεξάρτητα από την παρούσα πρόταση, η οποία περιλαμβάνει και τον καθορισμό των τιμών για τις περιόδους εμπορίας 1998/1999 και 1999/2000. Ως εκ τούτου δεν προτείνονται τιμές για το ελαιόλαδο στην παρούσα δέσμη μέτρων 7

- οίνος: εν αναμονή της νέας πρότασης για τη μεταρρύθμιση της ΚΟΑ οίνου πρέπει να αποφευχθεί η ύπαρξη νομικού κενού και για το λόγο αυτό προτείνεται να παραταθεί για ένα ακόμη έτος η απαγόρευση νέων φυτεύσεων και η εφαρμογή του καθεστώτος για την μόνιμη εγκατάλειψη των αμπελώνων 7

- καπνός: εν αναμονή της έγκρισης της πρότασης μεταρρύθμισης της ΚΟΑ της Επιτροπής παρατείνεται η ισχύς των τρεχουσών ρυθμίσεων του τομέα 7

- βόειο κρέας: προτείνεται αύξηση των ανωτάτων ορίων για την Ισπανία και την Πορτογαλία που δεν θα υπερβαίνει περισσότερο από 10 % τα ανώτατα περιφερειακά όριά τους. Επιπλέον, προτείνεται η παράταση της ισχύος της μείωσης των ανωτάτων ορίων που αποφασίσθηκε το 1996 και για τα έτη 1997 και 1998 7

- πρόβειο και αίγειο κρέας: η Επιτροπή προτείνει τη διατήρηση της βασικής τιμής στα προηγούμενα επίπεδα και του σταθεροποιητού στο 7 %.

2. Παρατηρήσεις σχετικά με την πρόταση

2.1. Προκαταρκτικές παρατηρήσεις

2.1.1. Η πρόταση της Επιτροπής δεν λαμβάνει υπόψη τις επιπτώσεις των μέτρων για τον καθορισμό των τιμών τόσο στα εισοδήματα των γεωργών και των κτηνοτρόφων όσο και στους ευρωπαίους καταναλωτές. Κατά συνέπεια, η ΟΚΕ ζητεί από την Επιτροπή να προβεί στην εκπόνηση διεξοδικής μελέτης σχετικά με τις επιπτώσεις της πολιτικής της για τις γεωργικές τιμές στους καταναλωτές της ΕΕ.

2.1.2. Η πρόταση της Επιτροπής αντιπροσωπεύει, για την πλειοψηφία των προϊόντων, διατήρηση των τιμών και των συναφών μέτρων στα επίπεδα της προηγούμενης περιόδου εμπορίας. Η Επιτροπή όμως δεν λαμβάνει υπόψη την απώλεια εισοδήματος - της τάξης του 3,1 % - που έχει υποστεί ο τομέας κατά το 1997. Το γεγονός αυτό λαμβάνει ακόμη σοβαρότερες διαστάσεις εάν ληφθεί υπόψη ότι οι δαπάνες που πραγματοποιήθηκαν υπολείπονται των προβλεπόμενων στη γραμμή του προϋπολογισμού πιστώσεων κατά 2 500 εκατομμύρια Ecu.

2.1.3. Δυστυχώς η Επιτροπή δεν αναφέρεται καθόλου στις υπόλοιπες αγορές, πλην της αγοράς των ειδών διατροφής, των προϊόντων της γεωργικής παραγωγής, όπως παραδείγματος χάρη τις ανανεώσιμες και σταθερές πηγές ενέργειας. Η Επιτροπή θα πρέπει να υιοθετήσει μία δυναμική πολιτική υπέρ της ανάπτυξης των νέων αυτών μη επισιτιστικών διεξόδων για την απορρόφηση της γεωργικής παραγωγής, που να περιλαμβάνει την χορήγηση πρόσθετων και σταθερών άμεσων ενισχύσεων με σκοπό την ανάπτυξη της παραγωγής των απαραίτητων πρώτων υλών καθώς και τη λήψη μίας σειράς φορολογικών μέτρων που θα δίδουν προτεραιότητα στη χρησιμοποίηση των εν λόγω προϊόντων στη διαδικασία παραγωγής καυσίμων.

2.1.4. Παραδόξως, η Επιτροπή δεν αναφέρεται καθόλου στην αιτιολογική έκθεσή της στα μεσογειακά προϊόντα και ιδιαίτερα στον τομέα των οπωροκηπευτικών που τροποποιήθηκε πρόσφατα. Απαιτείται η εκπόνηση μίας σοβαρής και αντικειμενικής ανάλυσης των συνεπειών από την εφαρμογή της νέας μεταρρύθμισης του τομέα για τους γεωργούς και τις σχετικές περιοχές. Στο πλαίσιο της εν λόγω ανάλυσης θα πρέπει να εξετασθούν και οι επιπτώσεις των προτιμησιακών εισαγωγών από τρίτες χώρες.

2.2. Ειδικές παρατηρήσεις

2.2.1. Αροτριαίες καλλιέργειες

2.2.1.1. Λαμβανομένων υπόψη των προοπτικών της συγκομιδής η ΟΚΕ καλεί την Επιτροπή να προβεί στον έγκαιρο καθορισμό του ποσοστού υποχρεωτικής παύσης της καλλιέργειας σε επίπεδα χαμηλότερα από τα αντίστοιχα ποσοστά που προβλέπονται από τον βασικό κανονισμό (ΕΟΚ) αριθ. 1765/92.

2.2.1.2. Επίσης, το τμήμα θεωρεί σκόπιμο να ορισθεί ως ημερομηνία καταβολής των συμψηφιστικών ενισχύσεων για τα σιτηρά και τα πρωτεϊνούχα προϊόντα η 31η Οκτωβρίου αντί της 31ης Δεκεμβρίου.

2.2.1.3. Το τμήμα κρίνει σκόπιμο να υπάρξει οριστικός καθορισμός των βασικών εκτάσεων των νέων γερμανικών ομόσπονδων κρατιδίων (Lδnder).

2.2.2. Σιτηρά

2.2.2.1. Κατά τον καθορισμό των μηνιαίων προσαυξήσεων η Επιτροπή θα πρέπει να λάβει υπόψη και ορισμένες άλλες πτυχές του ζητήματος, και να μην περιορισθεί στα επιτόκια, που συνδέονται άμεσα με το πραγματικό κόστος αποθήκευσης των σιτηρών.

2.2.2.2. Όσον αφορά την ημερομηνία έναρξης πραγματοποίησης της παρέμβασης θα πρέπει να ληφθεί υπόψη ότι σε ορισμένες περιφέρειες της ΕΕ η συγκομιδή λαμβάνει χώρα πολλούς μήνες πριν από την εν λόγω ημερομηνία.

2.2.2.3. Κατά τον καθορισμό των κριτηρίων ποιότητας, αποτελεί απαραίτητη προϋπόθεση για την πραγματοποίηση της παρέμβασης, η Επιτροπή θα πρέπει να επιδείξει την κατάλληλη ευελιξία, ιδιαίτερα στην περίπτωση που επικρατούν εξαιρετικές κλιματολογικές συνθήκες.

2.2.2.4. Επίσης, οι κλιματολογικές συνθήκες θα πρέπει να ληφθούν υπόψη κατά την επιβολή κυρώσεων για υπέρβαση των προβλεπόμενων βασικών εκτάσεων, δεδομένου ότι οι εν λόγω κλιματολογικές συνθήκες είναι δυνατόν να υποχρεώσουν τους γεωργούς να μεταβάλλουν τον προγραμματισμό των καλλιεργειών τους.

2.2.3. Ρύζι

2.2.3.1. Η ΟΚΕ εκφράζει την ανησυχία της για την κρίση που διέρχεται ο ευρωπαϊκός τομέας του ρυζιού και τα σοβαρά προβλήματα που αντιμετωπίζει ως προς τη διασφάλιση του εισοδήματος των παραγωγών λόγω της συνεχούς μείωσης των τιμών αγοράς στο εσωτερικό της ΕΕ, που οφείλεται κατά κύριο λόγο στις μαζικές εισαγωγές «λελευκασμένης ορύζης» από τρίτες χώρες. Η εν λόγω κατάσταση δεν είναι δυνατόν να αντιμετωπισθεί μόνο με τη διατήρηση του ίδιου επιπέδου των μηνιαίων προσαυξήσεων όπως προτείνει η Επιτροπή, δεδομένου ότι η πτώση των τιμών, η οποία υπήρξε μεγαλύτερη από αυτή που είχε προβλέψει η Επιτροπή, δεν συνοδεύθηκε από μία αύξηση των χορηγούμενων ανά εκτάριο ενισχύσεων.

2.2.4. Πρωτεϊνούχα προϊόντα

2.2.4.1. Η μείωση των καλλιεργούμενων εκτάσεων αιτιολογεί πλήρως την αύξηση των ενισχύσεων αναφοράς για τις εν λόγω καλλιέργειες. Επίσης θα πρέπει να περιληφθούν στην κατηγορία των ξηρών οσπρίων ορισμένα προϊόντα όπως τα φασόλια ώστε να ισχύσει και για αυτά η αύξηση της Μέγιστης Εγγυημένης Έκτασης, με στόχο τη διασφάλιση της βιωσιμότητας της εν λόγω καλλιέργειας.

2.2.5. Ελαιούχοι σπόροι

2.2.5.1. Λόγω της σπουδαιότητας των συμψηφιστικών πληρωμών και της εξέλιξης της συγκομιδής και των τιμών σε παγκόσμιο επίπεδο στον λόγω τομέα, κρίνεται σκόπιμο να προκαταβληθεί το 80 % αντί του προτεινόμενου 50 % των πριμοδοτήσεων.

2.2.5.2. Επίσης η τιμή αναφοράς που καθορίζεται θα πρέπει να αντικατοπτρίζει τις πραγματικές τιμές που ισχύουν για τους παραγωγούς, μηνιαίως, στην αγορά κάθε περιφέρειας.

2.2.6. Κάνναβη

2.2.6.1. Όσον αφορά το μέτρο που αποσκοπεί στη μείωση του ποσού της ενίσχυσης στην παραγωγή κάνναβης κατά 25 %, το τμήμα θεωρεί ότι δεν αποτελεί το καλύτερο μέσο για την επίτευξη του στόχου της σταθεροποίησης των εκτάσεων που χρησιμοποιούνται για την εν λόγω καλλιέργεια, διότι θέτει σε κίνδυνο τη βιωσιμότητά της στις παραγωγικές περιοχές. Επίσης η εν λόγω μείωση είναι αδικαιολόγητη εάν λάβουμε υπόψη αφενός ότι πρόκειται για βιολογική καλλιέργεια η ζήτηση της οποίας αυξάνεται διαρκώς και δεν δημιουργεί πλεονάσματα και αφετέρου ότι οι παραγωγοί και οι μεταποιητές του εν λόγω τομέα έχουν πραγματοποιήσει σημαντικές επενδύσεις. Αντίθετα, λαμβανομένων υπόψη των υφιστάμενων δυνατοτήτων κατανάλωσης και χρησιμοποίησης της εν λόγω καλλιέργειας, το τμήμα εκτιμά ότι η Επιτροπή θα πρέπει να παράσχει κίνητρα για την αύξηση της παραγωγής.

2.2.6.2. Επίσης, εν αναμονή των προτάσεων της Επιτροπής σχετικά με τον έλεγχο της παραγωγής κάνναβης εντός των επόμενων μηνών η ΟΚΕ θεωρεί ότι δεν θα πρέπει να τροποποιηθεί το ύψος των ενισχύσεων που χορηγούνται στην παραγωγή κάνναβης.

2.2.7. Ζάχαρη

2.2.7.1. Η ΟΚΕ υπενθυμίζει την απώλεια εισοδήματος που υπέστησαν οι καλλιεργητές ζαχαρότευτλων από την πώληση πολτού λόγω της μείωσης της τιμής των δημητριακών.

2.2.7.2. Εξάλλου, η ΟΚΕ υπενθυμίζει ότι το Συμβούλιο έχει ζητήσει από την Επιτροπή την εκπόνηση μελέτης σχετικά με τις διεπαγγελματικές σχέσεις.

2.2.8. Οπωροκηπευτικά

2.2.8.1. Η ΟΚΕ εκφράζει τη λύπη της για το γεγονός ότι στην πρόταση της Επιτροπής δεν λαμβάνεται επαρκώς υπόψη ο εν λόγω τομέας και δεν αναλύονται οι επιπτώσεις του πρώτου έτους εφαρμογής της μεταρρύθμισης. Η ΟΚΕ υπενθυμίζει την κατάσταση στην οποία ευρίσκεται ο τομέας των μεταποιημένων εσπεριδοειδών, ο οποίος ζημιώθηκε σημαντικά από το γεγονός ότι στο πλαίσιο της μεταρρύθμισης δεν λαμβάνονται υπόψη οι παραγωγικές δυνατότητες κατά τη στιγμή του καθορισμού των τιμών κατωφλίου.

2.2.8.2. Επίσης, η ΟΚΕ επισημαίνει την ανάγκη καθορισμού σε κοινοτικό επίπεδο σαφών και αντικειμενικών κριτηρίων για τον ορισμό, προσδιορισμό και ταξινόμηση των χυμών, για να διασφαλισθεί καλύτερα η ενημέρωση των καταναλωτών σχετικά με την ποιότητα και την προέλευση του προϊόντος.

2.2.9. Κτηνοτροφική παραγωγή

2.2.9.1. Η ΟΚΕ τονίζει, γενικά, την ανάγκη διασφάλισης της διεθνούς ανταγωνιστικότητας της κτηνοτροφικής παραγωγής της ΕΕ. Για το λόγο αυτό η ΟΚΕ θεωρεί αναγκαία τη λήψη συμψηφιστικών μέτρων στην περίπτωση θέσπισης διατάξεων, που αφορούν τη μη ταλαιπωρία των ζώων ή την προστασία του περιβάλλοντος, αυστηρότερων από αυτές που ισχύουν για τα εισαγόμενα προϊόντα.

2.2.9.2. Επίσης, η ΕΕ θα πρέπει να θέσει ως στόχο την αξιοποίηση όλων των υφιστάμενων εξαγωγικών δυνατοτήτων προκειμένου να διασφαλισθεί η παρουσία των προϊόντων της σε όλες τις διεθνείς αγορές, λαμβάνοντας όμως υπόψη τη γεωργία των χωρών του Τρίτου Κόσμου.

2.2.10. Βόειο κρέας

2.2.10.1. Η πρόταση της Επιτροπής για την αύξηση της ποσόστωσης των αρσενικών βοοειδών που είναι επιλέξιμα να πριμοδοτηθούν στην Ισπανία και στην Πορτογαλία δεν ανταποκρίνεται στους αριθμούς που παρουσιάζει η Επιτροπή. Εντούτοις, θα πρέπει να διασαφηνισθεί η πραγματική αύξηση των αρσενικών βοοειδών που δικαιούνται πριμοδότησης. Θα πρέπει να υπενθυμισθεί ότι στο σύνολο της ΕΕ έχει αναγνωρισθεί ότι το 85 % των αρσενικών βοοειδών δικαιούνται ενισχύσεων, ενώ στην Ισπανία και στην Πορτογαλία οι εν λόγω ενισχύσεις χορηγούνται μόνο για το 60 % των εν λόγω ζώων. Γενικά επιβάλλεται να επιτευχθεί μια σταθμισμένη κατανομή των ενισχύσεων.

2.2.10.2. Επίσης, η ΟΚΕ εκφράζει τη λύπη της για το γεγονός ότι οι προτάσεις της Επιτροπής δεν αναφέρονται καθόλου στην παράταση της ισχύος των ειδικών μέτρων που εφαρμόζονται στα νέα ομόσπονδα κρατίδια της Γερμανίας ως προς τα ανώτατα όρια πριμοδότησης των βοοειδών που αφορούν τα 90 ζώα ανά εκμετάλλευση.

2.2.11. Πρόβειο και αίγειο κρέας

2.2.11.1. Το πάγωμα της βασικής τιμής για πέμπτο συνεχόμενο έτος, σημαίνει ότι είναι αδύνατη οιαδήποτε αύξηση της πριμοδότησης ως προς το πρόβειο και το αίγειο κρέας.

2.2.11.2. Ο καθορισμός ατομικών κριτηρίων για τον προσδιορισμό της επιλεξιμότητας πριμοδότησης καθιστά περιττή τη διατήρηση του σταθεροποιητή. Για το λόγο αυτό το τμήμα ζητεί την κατάργησή του.

2.2.12. Γάλα

2.2.12.1. Η ΟΚΕ αποδέχεται την πρόταση της Επιτροπής για τη διατήρηση των τιμών για την περίοδο εμπορίας 1998/1999. Εντούτοις, η ΟΚΕ θεωρεί ότι, στο πλαίσιο των συμφωνιών του ΠΟΕ, θα πρέπει να συνεχισθεί η πλήρης χρησιμοποίηση του μηχανισμού της χορήγησης ενισχύσεων κατά την εξαγωγή. Η λειτουργία του εν λόγω μηχανισμού δεν θα πρέπει να παρεμποδισθεί από τη λήψη διοικητικών μέτρων που αφορούν τον καθορισμό των ενισχύσεων αυτών.

2.2.13. Ελαιόλαδο

2.2.13.1. Η ΟΚΕ επισύρει την προσοχή στην ανάγκη πρόβλεψης μίας πρότασης για τον καθορισμό των γεωργικών τιμών του εν λόγω τομέα, δεδομένου ότι δεν έχει ακόμη εξασφαλισθεί η ολοκλήρωση των συζητήσεων σχετικά με τη μεταρρύθμιση της ΚΟΑ ελαιολάδου εκ μέρους του Συμβουλίου πριν από την έναρξη της νέας περιόδου εμπορίας.

2.2.14. Βαμβάκι

2.2.14.1. Η ΟΚΕ υπενθυμίζει την αναγκαιότητα προσαρμογής του ύψους της Μέγιστης Εγγυημένης Ποσότητας του εν λόγω τομέα σε ευρωπαϊκό επίπεδο, και κατά συνέπεια των Εθνικών Ποσοτήτων Αναφοράς, βάσει της πραγματικής κατάστασης που επικρατεί ως προς την παραγωγή των κύριων παραγωγικών χωρών της ΕΕ.

2.2.14.2. Εξάλλου, η ΟΚΕ θεωρεί αναγκαία τη βελτίωση του τρόπου υπολογισμού των προκαταβολών των ενισχύσεων, χωρίς να υπάρξει μεταβολή της ημερομηνίας καταβολής τους, κατά τρόπο που να επιτρέπει τη μείωση του ποσοστού του 15 % που λαμβάνει, επί του παρόντος, υπόψη η Επιτροπή για την αύξηση της εκτιμούμενης παραγωγής.

Βρυξέλλες, 29 Απριλίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 87 της 23.3.1998.